ระเบียบกระทรวงมหาดไทยว่าด้วยรายจ่ายขององค์กรปกครองส่วนท้องถิ่นเกี่ยวกับค่าบำรุงสมาคม พ.ศ. 2555
ระเบียบกระทรวงมหาดไทย
ระเบียบกระทรวงมหาดไทย
ว่าด้วยรายจ่ายขององค์กรปกครองส่วนท้องถิ่นเกี่ยวกับค่าบำรุงสมาคม
พ.ศ. ๒๕๕๕
 

โดยที่เป็นการสมควรกำหนดระเบียบเพื่อให้องค์กรปกครองส่วนท้องถิ่นอาจมีรายจ่ายเป็นค่าบำรุงสมาคมได้

อาศัยอำนาจตามความในมาตรา ๖ วรรคหนึ่ง และมาตรา ๗๔ (๙) แห่งพระราชบัญญัติองค์การบริหารส่วนจังหวัด
พ.ศ. ๒๕๔๐ มาตรา ๖๗ (๙) แห่งพระราชบัญญัติเทศบาล พ.ศ. ๒๔๙๖ ซึ่งแก้ไขเพิ่มเติมโดยพระราชบัญญัติเทศบาล
(ฉบับที่ ๔) พ.ศ. ๒๕๐๕ และมาตรา ๗๗ วรรคหนึ่ง แห่งพระราชบัญญัติเทศบาล พ.ศ. ๒๔๙๖
และมาตรา ๕ วรรคหนึ่ง และมาตรา ๘๕ (๑๐) แห่งพระราชบัญญัติสภาตำบลและองค์การบริหารส่วนตำบล
พ.ศ. ๒๕๓๗ รัฐมนตรีว่าการกระทรวงมหาดไทยออกระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบกระทรวงมหาดไทยว่าด้วยรายจ่ายขององค์กรปกครองส่วนท้องถิ่นเกี่ยวกับค่าบำรุงสมาคม
พ.ศ. ๒๕๕๕

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในระเบียบนี้
องค์กรปกครองส่วนท้องถิ่น หมายความว่า
องค์การบริหารส่วนจังหวัด เทศบาล และองค์การบริหารส่วนตำบล
ข้อบัญญัติ ให้หมายความรวมถึงเทศบัญญัติด้วย
สมาคม หมายความว่า
สมาคมที่จัดตั้งขึ้นตามประมวลกฎหมายแพ่งและพาณิชย์

ข้อ ๔ องค์กรปกครองส่วนท้องถิ่นอาจมีรายจ่ายเป็นค่าบำรุงสมาคมได้ตามหลักเกณฑ์ดังต่อไปนี้
(๑) สมาคมนั้นต้องมีลักษณะดังต่อไปนี้
(ก)
เป็นสมาคมที่ประกอบด้วยสมาชิกส่วนใหญ่ที่เป็นองค์กรปกครองส่วนท้องถิ่นประเภทเดียวกับองค์กรปกครองส่วนท้องถิ่นที่จะจ่ายค่าบำรุงสมาคมนั้น
(ข)
มีวัตถุประสงค์สำคัญเพื่อการส่งเสริมกิจการและการดำเนินงานขององค์กรปกครองส่วนท้องถิ่นที่เป็นสมาชิก
(๒)
สภาองค์กรปกครองส่วนท้องถิ่นได้ให้ความเห็นชอบในการเข้าเป็นสมาชิกของสมาคม

ข้อ ๕ รายจ่ายตามข้อ ๔
ให้เบิกจ่ายได้ตั้งแต่ปีงบประมาณที่องค์กรปกครองส่วนท้องถิ่นเข้าเป็นสมาชิก
โดยให้ตั้งจ่ายไว้ในงบประมาณรายจ่ายประจำปีหรืองบประมาณรายจ่ายเพิ่มเติม
รายจ่ายตามข้อ ๔
ต้องมีจำนวนไม่สูงเกินฐานะการคลังขององค์กรปกครองส่วนท้องถิ่นนั้น

ข้อ ๖ ในกรณีที่องค์กรปกครองส่วนท้องถิ่นเป็นสมาชิกของสมาคมก่อนวันที่ระเบียบนี้ใช้บังคับ
ถ้าสมาคมนั้นมีลักษณะตามที่กำหนดไว้ในข้อ ๔ (๑)
และได้มีการจ่ายเงินค่าบำรุงสมาคมไปตามที่กำหนดไว้ในข้อบัญญัติงบประมาณรายจ่ายประจำปีหรือข้อบัญญัติงบประมาณรายจ่ายเพิ่มเติม
ให้รายจ่ายเงินค่าบำรุงสมาคมที่ได้จ่ายไปแล้วดังกล่าวเป็นรายจ่ายที่จ่ายได้ตามระเบียบนี้
เงินค่าบำรุงสมาคมตามวรรคหนึ่งที่ค้างจ่าย ให้จ่ายได้ตามระเบียบนี้

ข้อ ๗ ให้ปลัดกระทรวงมหาดไทยรักษาการตามระเบียบนี้


ประกาศ
ณ วันที่ ๑๔ มิถุนายน พ.ศ. ๒๕๕๕
ชูชาติ
หาญสวัสดิ์
รัฐมนตรีช่วยว่าการฯ
ปฏิบัติราชการแทน
รัฐมนตรีว่าการกระทรวงมหาดไทย










ปริยานุช/ผู้จัดทำ
๒๗ มิถุนายน
๒๕๕๕

ปณตภร/ผู้ตรวจ
๓ กรกฎาคม ๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๑๐๐ ง/หน้า ๑/๒๖ มิถุนายน ๒๕๕๕